Hoe Lank Sal SA-Burgers Nog Vir Korrupsie En Onbevoegdheid Moet Betaal? - Joy! Digital
Hoe Lank Sal SA-Burgers Nog Vir Korrupsie En Onbevoegdheid Moet Betaal?
Dit is tragies dat berigte van korrupsie, bedrog en geldwassery steeds instroom. Eskom het glo 'n lening van $2,5 biljoen van China ontvang. Dít terwyl die R100 miljoen wat die Gupta-kriminele-onderneming van die vorige lenings verduister het, nog nie eers verhaal is nie.
Die ANC-regering het die plundering van staatskoffers op 'n verbysterende skaal moontlik gemaak. Hulle het ook die Gupta-familie toegelaat om uit die land te vlug met biljoene rande van belastingbetalers se geld deur die Nasionale Vervolgingsgesag (NVG) te ondermyn en die nasie se wetstoepassingsagentskappe lam te lê.
Getuienisse voor die kommissie van ondersoek na staatskaping onthul skokkende voorbeelde van staatskorrupsie en -wanbestuur wat aan verraad grens. Die regering onder die ANC se leiding het sy grondwetlike en regerende pligte uitgeleen aan 'n buitelandse kriminele familie vir eie finansiële gewin.
Dit is ongelooflik dat die ANC nou die kritieke toestand van die ekonomie voor die deur van die rampspoedige administrasie van die voormalige president, Jacob Zuma wil lê wanneer die party ten spyte van berge van bewyse wat Jacob Zuma en sy familie verbind met die korrupsie en wanbestuur, sy leier heftig verdedig het.
Die regerende party het in nie minder nie as agt mosies van wantroue in die parlement gestem om sy korrupte leier te beskerm. Skokkend genoeg beklee baie van dié wat by die plundering betrokke was, nog steeds prominente posisies.
Gevolglik is die Suid-Afrikaanse ekonomie in 'n haglike toestand. Staatsbeheerde ondernemings is deur ANC-kaders tot op hulle knieë gedwing en baie van die ondernemings het verlammende skuld.
Die Suid-Afrikaanse regering verhaal nou die gesteelde biljoene – nie van die korrupte ANC-amptenare en die Gupta-familie nie – maar van die reeds oorbelaste belastingbetaler.
Die toename in BTW, brandstofpryse, elektrisiteitsfooie en ander regeringsdienste se fooie is die gevolg van biljoene rande wat verlore gegaan het – óf deur regeringsamptenare gesteel of deur korrupte en onbevoegde staatsbeamptes vermors is.
Suid-Afrika het 'n regering nodig wat bestaan ​​uit bekwame manne en vroue van integriteit wat oneerlike wins haat en wat God vrees. Die goeie mense van hierdie nasie kan dit in 2019 'n werklikheid maak.
Weet wat jou stem werd is – stem volgens jou waardes of gaan voort om deur die korrupte en die goddelose regeer te word.